**Sopronnémeti Község Önkormányzat Képviselő-testületének**

**3/2013.(II.21.) önkormányzati rendelete**

**a kéményseprő-ipari közszolgáltatásról**

Sopronnémeti Község Önkormányzat Képviselő-testülete a kéményseprő-ipari közszolgáltatásról szóló 2012. évi XC. törvény 13.§ (3) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2. pontjában meghatározott feladatkörében eljárva a következőket rendeli el:

**Általános rendelkezések**

**1. §**

Sopronnémeti Község Önkormányzat Képviselő-testülete a kéményseprő-ipari tevékenység ellátására helyi közszolgáltatást szervez, és e tevékenység ellátásáról helyi közszolgáltatás útján gondoskodik.

**A rendelet hatálya**

**2. §**

A rendelet hatálya Sopronnémeti község közigazgatási területén szervezett kéményseprő-ipari közszolgáltatást ellátó közszolgáltatóra és a közszolgáltatással ellátott területen levő ingatlan tulajdonosára, használójára (továbbiakban együtt: tulajdonos) terjed ki.

**A közszolgáltatást végző közszolgáltató megnevezése**

**3. §**

A kéményseprő-ipari közszolgáltatás teljes körét **Nekuti Zoltán egyéni vállalkozó** (9300 Csorna, Prépost út 12.) – a továbbiakban: közszolgáltató – jogosult és köteles ellátni Sopronnémeti község közigazgatási területén valamennyi ingatlan tulajdonos tekintetében 2013. április 1. napjától 2018. március 31. napjáig.

**A közszolgáltatással érintett ingatlan tulajdonosát terhelő kötelezettségek**

**4. §**

1. A tulajdonos a közszolgáltatást a 3. §-ban meghatározott közszolgáltatótól köteles igénybe venni.
2. A közszolgáltatásért a tulajdonos e rendelet 1. mellékletében meghatározott díjat köteles a közszolgáltatónak fizetni.

**A közszolgáltató kötelezettsége**

**5. §**

1. A kéményseprőnek a folyamatos kéményseprő-ipari közszolgáltató tevékenység végzésének idejéről, a munka megkezdése előtt nyolc munkanappal megelőzően Sopronnémeti Község Önkormányzatát írásban értesíteni kell.
2. A kéményseprő a munka megkezdése előtt három munkanappal megelőzően a helyben szokásos módon értesíti az ingatlantulajdonosokat.
3. Az esetenként kötelező műszaki felülvizsgálat eredményét a megkereséstől számított 30 naptári napon belül a kéményseprő szakvéleménnyel igazolja.
4. Az esetenként kötelező kéményseprő-ipari közszolgáltatási tevékenységen belül a kéményseprőnek új kémény felülvizsgálatával kapcsolatos szakvéleményét az írásbeli megrendelés kézhezvételétől számított 3 naptári napon belül kell megadnia.

**Záró rendelkezések**

**6. §**

1. Ezen rendelet 2013. április 1. napján lép hatályba.
2. Hatályát veszti a kéményseprő-ipari szolgáltatás kötelező igénybevételéről szóló 3/1996.(II.29.) számú rendelet, valamint az azt módosító 21/2011.(XII.20.) rendelet.

Sopronnémeti, 2013. február 20.

Bognár Sándor Pálfi Zoltánné

polgármester körjegyző

Kihirdetési záradék:

A rendelet kihirdetése 2013. február 21. napján megtörtént.

 Pálfi Zoltánné

 körjegyző

A 3/2013.(II.21.) önkormányzati rendelet 1. melléklete

**A közszolgáltatás díjai**

1. **Az égéstermék-elvezetők jele**

|  |
| --- |
| **Karakter** |
| **1.** | **2.** | **3.** | **4.** | **Jelentése** |
| **E** | Egyedi, egy építmény szintről igénybe vett, 60 kW és az alatti összes névleges bemenő hőteljesítményű, jellemzően függőleges tengelyirányú égéstermék-elvezető. |
| **K** | Központi, egy építmény szintről igénybe vett, 60 kW feletti összes névleges bemenő hőteljesítményű, jellemzően függőleges tengelyirányú égéstermék-elvezető, 4096 cm2 járat keresztmetszetig. |
| **N** | Nagy járat-keresztmetszetű, egy építmény szintről igénybe vett, 60 kW feletti összes névleges bemenő hőteljesítményű, jellemzően függőleges tengelyirányú égéstermék-elvezető 4 096 cm2 járat keresztmetszet felett, 10 000 cm2-ig. |
| **G** | Gyűjtő jellegű, több építmény szintről igénybe vett, jellemzően függőleges tengelyirányú égéstermék-elvezető. |
|   | **N** | Nyitott égéstermék-elvezető, azaz a rácsatlakoztatott tüzelőberendezés a felállítási helyiségéből veszi az égéshez szükséges levegőt. |
|   | **Z** | Zárt égéstermék-elvezető, azaz a rácsatlakoztatott tüzelőberendezés a külső légtérből veszi az égéshez szükséges levegőt. |
|   | **T** | Tartalék égéstermék-elvezető. |
|   |   | **H** | Huzat vagy mesterséges szívás hatása alatt álló égéstermék-elvezető. |
|   |   | **T** | Túlnyomás hatása alatt álló égéstermék-elvezető. |
|   |   |   | **S** | Szilárd- és olaj tüzelőanyagokkal üzemeltetett tüzelőberendezéseket kiszolgáló égéstermék-elvezető. |
|   |   |   | **G** | Gáznemű tüzelőanyagokkal üzemeltetett tüzelőberendezéseket kiszolgáló égéstermék-elvezető. |

**2. A sormunka keretében ellátott tevékenységek munkaráfordításából számított díj alkalmanként**

|  |  |  |  |
| --- | --- | --- | --- |
| **Sorszám** | **Megnevezés** | **Égéstermék-elvezetők jele** | **2013. évi díj\*** |
| 1. | Egyedi Nyitott Huzat Szilárd | ENHS |  **915 Ft/alkalom**  |
| 2. | Központi Nyitott Huzat Szilárd | KNHS | **1350.-Ft/alkalom** |
| 3. | Egyedi Zárt Túlnyomásos Gáz | EZTG | **1650.-Ft**/**alkalom**  |
| 4. | Központi Nyitott Huzat Gáz | KNHG |  **1350.-Ft/alakalom** |

***\* A díjak az általános forgalmi adót tartalmazzák.***